KIRJALLINEN KYSYMYS E-0003/01 esittäjä(t): Alexander de Roo (Verts/ALE) komissiolle. Espanjan alustava vesivarojen hallintasuunnitelma.



Virallinen lehti nro 261 E , 18/09/2001 s. 0027 - 0029



KIRJALLINEN KYSYMYS E-0003/01 esittäjä(t): Alexander de Roo (Verts/ALE) komissiolle (17. tammikuuta 2001) Aihe: Espanjan alustava vesivarojen hallintasuunnitelma Heinäkuussa 2000 Espanjan hallitus teki ehdotuksen uudeksi vesivarojen hallintasuunnitelmaksi. Sen tarkoituksena oli ottaa käyttöön vesivarojen hallinnassa uusi täysin integroitu oikeudellinen kehys. Suunnitelma tulee Espanjan parlamentin käsiteltäväksi ensi vuoden alussa. Lakialoitteen kiistanalaisimpana kysymyksenä on todennäköisesti edelleen veden siirtäminen alueiden välillä. Espanjan hallitus nopeuttaa kuitenkin useita hankkeita sellaisten suurten vesialtaiden ja vedensiirtojärjestelmien rakentamiseksi, joilla on hyvin vakavat vaikutukset sosiaalisesti sekä ympäristön kannalta, koska ennalta varautumisen periaatetta ei noudateta etenkään kestävän vesivarojen hallinnan suhteen. Aragónin paikallishallinto on jo ilmoittanut, että se aikoo vastustaa kaikkia yrityksiä siirtää vettä sen omista altaista. Onko Euroopan komissio tietoinen Espanjan hallituksen suunnitelmista rakentaa paljon uusia patoja ja vedensiirtojärjestelmiä osana sen uutta vesivarojen hallintasuunnitelmaa? Voiko komissio vahvistaa, että Espanjan hallitus on jo saanut EU:n tukea näiden suunnitelmien rahoittamiseen? Mistä EU:n ohjelmasta tai rahastosta varat on maksettu? Tuetaanko näitä vedensiirtohankkeita Espanjaa koskevasta yhteisön tukikehyksestä, jota rahoitetaan rakennerahastoilla vuosina 20002006, sekä koheesiorahastosta? Jos tuetaan, miten näitä toimia voidaan perustella pyydetyn rakennerahastoja koskevan etukäteisarvioinnin ja koheesiorahaston strategisen arvioinnin yhteydessä? Vastaavatko Espanjan suunnitelmat uuden vesipuitedirektiivin (2000/60/EY) veden siirtämistä koskevia säännöksiä? Vastaako Espanjan alustava suunnitelma vesialan uuden puitedirektiivin artiklaa, joka koskee veden hinnoittelua, sekä parhaillaan laadittavia uusia yhteisiä suuntaviivoja veden hinnoittelemiseksi(1)? (1) Hinnoittelupolitiikan avulla kestävämpään vesivarojen käyttöön KOM(2000) 477. Margot Wallströmin komission puolesta antama vastaus (6. huhtikuuta 2001) Consejo Nacional del Agua -niminen neuvoa-antava elin hyväksyi ehdotuksen kansalliseksi vesivarojen hallintasuunnitelmaksi (Plan Hidrológico Nacional) 30. tammikuuta 2001 pidetyssä äänestyksessä. Espanjan hallitus hyväksyi suunnitelman 9. helmikuuta 2001, ja maaliskuun puolivälissä se hyväksyttiin Espanjan parlamentin edustajainhuoneessa. Hankkeessa on kuultu laajasti kaikkia asianomaisia osapuolia, ja suunnitelmaa voidaan analysoida yksityiskohtaisesti, kunhan sen lopullinen versio on käytettävissä. Suunnitelma käsittää erilaisia vesistöalueita koskevat analyysit ja osatekijät, mutta se toimii myös yleisenä kehyksenä kansallisille vesipolitiikoille ja -toimenpiteille, jotka menevät yhteisön vesipolitiikan puitteista 23. lokakuuta 2000 annetussa Euroopan parlamentin ja neuvoston direktiivissä 2000/60/EY(1) tarkoitettua vesistöalueiden hoitoa pidemmälle. Mainittu direktiivi huomioon ottaen suunnitelma on toteutettava noudattaen seuraavia pakollisia velvoitteita: a) yksityiskohtaisten vesipiirin hoitosuunnitelmien laatiminen Espanjan jokaista kokonaista vesistöaluetta varten vuoteen 2009 mennessä b) paineiden ja vaikutusten analysointi, taloudellinen analyysi mukaan luettuna, vuoteen 2004 mennessä. Lisäksi Duero-, Tajo- ja Miño-jokien kaltaisia yhteisiä vesistöalueita koskevat suunnitelmat on laadittava kiinteässä yhteistyössä Portugalin kanssa. Vesipiirin hoitosuunnitelmia laadittaessa on syytä huomata, että vesipolitiikan puitedirektiivin lisäksi on olemassa muutakin asiaa koskevaa ja sitovaa yhteisön lainsäädäntöä kuten luonnonvaraisten lintujen suojelusta 2. huhtikuuta 1979 annettu neuvoston direktiivi 79/409/ETY(2), luontotyyppien sekä luonnonvaraisen eläimistön ja kasviston suojelusta 21. toukokuuta 1992 annettu neuvoston direktiivi 92/43/ETY(3) ja tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta 3. maaliskuuta 1997 annettu neuvoston direktiivi 97/11/EY(4). Perustamissopimusten valvojana komissio seuraa tarkoin yhteisön lainsäädännön noudattamista. Vesipolitiikan puitedirektiivissä ei sinänsä kielletä vedensiirtoja. Niiden on kuitenkin vastattava ympäristötavoitteita, esimerkiksi riittävää veden määrää vesistöalueella, jolta vettä otetaan tai johdetaan muualle, jotta hyvän ekologisen tilan edellytykset täyttyvät. Ne eivät myöskään saa olla muun yhteisön lainsäädännön, esimerkiksi lintu- ja luontotyyppidirektiivien vastaisia. Taloudellisia näkökohtia ja hinnoittelua koskevat velvollisuudet on määritelty selkeästi vesipolitiikan puitedirektiivissä. Ensinnäkin jokaisesta vesistöalueesta on tehtävä taloudellinen analyysi, jossa otetaan huomioon kaikki vedenkäyttötavat ja jota käytetään veden hinnoittelupolitiikan perustana tulevaisuudessa. Taloudellinen analyysi on tehtävä vuoteen 2004 mennessä ja veden hinnoittelupolitiikka otettava käyttöön vuoteen 2010 mennessä. Heinäkuussa 2000 annetussa komission tiedonannossa Hinnoittelupolitiikan avulla kestävämpään vesivarojen käyttöön esitetään periaatteet ja annetaan ohjeita vesipolitiikan puitedirektiivin taloudellisten vaatimusten täyttämiseksi. Yhteisön tukikehyksessä, joka koskee rakenteellisia toimenpiteitä tavoite 1 -alueilla Espanjassa, määritellään ensisijaiset toiminnan kohteet, joihin vesivarat kuuluvat. Siinä korostetaan yksittäisten vesistöalueiden ja niiden osien vesivarojen yhdennettyä hallintaa, jonka tavoitteena on vesipolitiikan puitedirektiiviä myötäillen luoda kokonaisia toimintajärjestelmiä, jotka sisällytetään kansallisesti koordinoituun vesivarojen hallintasuunnitelmaan. Tällä alalla on Euroopan aluekehitysrahaston ja koheesiorahaston yhteisrahoituksen turvin toteutettu useita yksittäisten vesistöalueiden suunnitelmiin perustuvia hankkeita. Espanjan viranomaiset ovat esittäneet vesihuollon puitestrategian, jossa määritellään hankkeiden valinnassa käytettävät perusteet ja luetellaan alustavasti kutakin vesistöaluetta koskevat ensisijaiset toiminnot. Komissio tutkii parhaillaan yksittäisiä vesistöalueita koskevia hankekokonaisuuksia, joiden rahoitukseen koheesiorahasto mahdollisesti osallistuu vuosina 20002006. Komissio pyrkii varmistamaan, että ohjelmat, joiden rahoitukseen se osallistuu, toteutetaan voimassa olevan lainsäädännön mukaisella tavalla ja että kaikki toimet ovat johdonmukaisia ja yhteensopivia yhteisön politiikan kanssa, ympäristöpolitiikka mukaan luettuna. On syytä korostaa, että vesivarojen hallintasuunnitelma on hyvin yleisluonteinen. Kun tarkastellaan, ovatko yksittäiset hankkeet esimerkiksi vesipolitiikan puitedirektiivin tai luontotyyppidirektiivin mukaisia, tarvitaan paljon suurempaa yksityiskohtaisuutta kulloisenkin lainsäädännön edellyttämällä tavalla. (1) EYVL L 327, 22.12.2000. (2) EYVL L 103, 25.4.1979. (3) EYVL L 206, 22.7.1992. (4) EYVL L 73, 14.3.1997.